open-index/open-wikipedia-markdown huggingface dataset:
Zalė

**Zalė** () – upė vidurio Vokietijoje; Elbės kairysis intakas. Prasideda Bavarijoje, Fichtelio kalnuose, 728 m aukštyje. Teka į šiaurę pro Tiuringiją, kerta Tiuringijos Mišką. Žemupyje patenka į Saksoniją-Anhaltą; įteka į Elbę ties Barbio miestu.

Intakai: Švarca, Ilmas, Unstrutas, Viperis, Bodė (kairieji), Orla, Baltasis Elsteris (dešinieji).

Zalės slėnis – svarbus vynuogininkystės rajonas. Upė laivuojama 175 km nuo žiočių (šliuzų pagalba). Įrengta hidroelektrinė. Svarbiausi miestai prie Zalės: Hofas, Zalfeldas, Rudolštatas, Jena, Naumburgas, Merseburgas, Halė, Bernburgas.

## Šaltiniai
Tsvanų kalba

**Tsvanų kalba** (*setsvana*) yra bantų kalbų grupei priklausanti kalba, naudojanti lotynų abėcėlę. Tsvanų kalba yra nacionalinė ir pagrindinė kalba Botsvanoje, tsvanų tautai. Nors *setsvana* yra valstybinė Botsvanos kalba, dauguma kalbančiųjų šia kalba yra PAR, taip pat kalbančiųjų yra Zimbabvėje ir Namibijoje. Pasaulyje tsvanų kalba šneka apie 4 mln. žmonių. Iki Pietų Afrikos respublika tapo daugiarase demokratine valstybe, buvo įsteigtas *Bophuthatswana* bantustanas, kad aprėptų kalbančius tsvanų kalba PAR.

Tsvanų kalba yra bantų grupės kalba, priklausanti Nigerio-Kongo kalbų šeimai. Ji artima kitoms dviejoms kalboms iš *Soto kalbų grupės*, *sesoto kalbai* (pietų soto) ir *šiaurės soto kalbai* (*sesoto sa leboa*). Taip pat žinoma kaip *bitchuanų*, *čuana* (taip vadinasi Bečuanlande), *koana*, *kuana* ir *sečuana* kalba.

## Nuorodos

* 
* ''PanAfrican L10n'' duomenys apie tsvanų kalbą
* ''AfricanLanguages.com'' duomenys apie setsvana (tsvanų kalba)
Monotipija

**Monotipija** (*mono* +  'atspaudas') – spaudos technologija, kuria yra padaromas tik vienas atspaudas. Kiekvienas atspaudas yra unikalus ir originalus, antro tokio paties sukurti neįmanoma.

Dažas ant plokštės gali būti tepamas teptuku, lazdele, skudurėliu, pirštais. Plokštelėje nėra fiksuoto (įrėžto) piešinio kaip kitose grafikos klišėse. Vaizdas kuriamas negatyvo būdu, kai dažu ar tušu padengtos plokštės tam tikri plotai nuvalomi (šviesus piešinys tamsiame fone), arba pozityvo būdu, kai linijomis ir spalvomis dengiama švari plokštelė. Vaizdas perkeliamas ant drėgno popieriaus arba plonos drobės presu, voleliu arba spaudžiant rankomis. Kartais ant plokštės likus dažo, spaudžiamas antras ar trečias neryškus atspaudas, vadinamas šešėliniu. Šešėliniai atspaudai dažniausiai naudojami kaip pagrindas piešimui ar tapybai.

## Istorija
Atsirado XVII a. Italijoje (G. B. Castiglione, 1609–1664 m.). Monotipiją plėtojo Rembrantas, vėliau – William Blake'as ir Edgar Degas. XX a. monotipija išpopuliarėjo Europoje ir Jungtinėse Amerikos Valstijose. Lietuvoje monotipijos technika intensyviai imta kurti XX a. antroje pusėje.

## Rūšys
### Aliejinė monotipija
Ji yra artimiausia tapybai, jos efektų numatyti neįmanoma, dažniausiai jie atsitiktiniai. Kuriant šiuo būdu, meninės išraiškos siekiama spalvų deriniais, tonų perėjimais, niuansais.

### Grafinė monotipija
Jos išraiškos priemonės – įvairaus sodrumo tonai ir linijos. Spaudos forma paprastai būna stiklo plokštė. Nupiešto vaizdo dešinė ir kairė atspaude bus susikeitusios vietomis.

### Grafinė-šabloninė monotipija
Šablonais atspaude sudaromi balti plotai. Juos galima paįvairinti linijomis, dėmėmis ir pan.

Taip pat galima kurti monotipijas mišriu būdu, harmoningai  suderinus visas tris monotipijų rūšis.

## Taip pat skaitykite
* Monotipas

## Šaltiniai
Igri Bez Granici

**Igri Bez Granici** („Žaidimai be sienų“) - paskutinis tragiškai žuvusio Makedonijos dainininko Toše Proeski albumas. Išleistas 2007 m. vienas leidimas Makedonijoje, o kitas - Serbijoje, Slovėnijoje ir Kroatijoje. Albumo singlas *Igri bez granici* užėmė pirmas vietas Balkanų šalių topuose.

## Dainos
# *Duša ostana*
# *Nikoj kako tebe ne baknuva*
# *Bože, čuvaj od zlo*
# *Mesečina*
# *Igri bez granici*
# *Srekna li si ti?*
# *Hajdraga moja*
# *Jas ne sum vinoven*
# *Creša*
# *Volim osmjech tvoj* (su Antonija Šola)
# *Veži me za sebe*
# *Ostala si uvjek ista*
# *Srce nije kamen*
# *Nesanica*
# *Nesanica* (remix)
# *Feeling good*

## Nuorodos
* Singlas ''Igra bez granica'' (serbiška versija)
Astravai

**Astravai** – kaimas Kupiškio rajono savivaldybėje, 1 km į rytus nuo Antašavos, 10 km į šiaurės vakarus nuo Kupiškio, Pyvesos kairiajame krante. Rytiniu teritorijos pakraščiu teka Didžprūdis, iš rytų prieina Sypsalos miškas. Rytinėje dalyje išlikę seni kapai, kuriuose rasta XVII a. monetų. Pastatytas paminklas rezistencijos aukoms. Stūkso Astravų piliakalnis.

## Etimologija

Manoma, kad anksčiau kaimo pavadinimas buvo ***Sala***, vėliau suslavintas (). Toks pavadinimas galėjo kilti iš to, kad tirpstant ledynui Pyvesa tekėjo dideliu slėniu ir ties Astravais šakojosi apsupdama aukštumą (salą). Vėliau dalis slėnio supelkėjo ir iš trijų pusių supo aukštumą.

## Istorija

Seną kaimo kilmę liudija netoliese stūksantis Astravų piliakalnis, o dabartinis kaimas greičiausiai susiformavo Valakų reformos metu XVI a. viduryje, priklausė Kupiškio seniūnijai. Pirmą kartą istoriniuose šaltiniuose paminėtas 1581 m. 1603 m. priklausė seniūnijos Marnakos vaitijai. Kaimas XVII a. nukentėjo nuo rusų ir švedų, 1710 m. – nuo Didžiojo maro. 1863 m. veikė sukilėlių būrys. 1915 m. vasarą Astravai nukentėjo nuo I pasaulinio karo.

1843–1919 m. priklausė Ukmergės apskrities Kupiškio valsčiaus Piotro seniūnijai. 1919–1950 m. – Kupiškio valsčiaus Gyvakarų seniūnijai, iki 1954 m. – Vabalninko rajonui.

1944–1948 m. kaimo apylinkėse veikė Albino Tindžiūno-Dėdės vadovaujamas partizanų būrys. Turėjo bunkerį Sypsalos miške. 1949 m. rugsėjo 10 d. įkurtas kolūkis, 1953 m. vasarį prijungtas prie „Mūsų rytojaus“, o nuo 1973 m. priklausė Antašavos kolūkiui.

1999 m. Juozo Laužiko sodyba pripažinta gražiausia Panevėžio apskrityje.

## Gyventojai

Šaltinis: 

## Šaltiniai
Žironda

**Žironda** (, ) – bendra Garonos ir Dordonės upių estuarija pietvakarių Prancūzijoje, Žirondos ir Pajūrio Šaranto departamentuose. Išsilieja į Atlanto vandenyno Biskajos įlanką. Prasideda šalia Bordo miesto. Ilgis 65-75 km, plotis 3-11 km. Estuarijos gylis farvateryje – 8 m. Intensyvi laivyba.

Svarbiausi uostai: Lamarkas, Blajė, Montan sur Žirondas, Ruajanas.

## Šaltiniai
Žofrua katė

* *Oncifelis geoffroyi*

**Žofrua katė** (*Leopardus geoffroyi*) – katinių (*Felidae*) šeimos, mažųjų kačių (*Felinae*) pošeimio, Pietų Amerikos kačių (*Leopardus*) genties rūšis. 

Sukryžminus šios rūšies katę su namine kate, buvo išvesta hibridinė safario katė.

## Požymiai
Žofrua katė yra maždaug neveislinės naminės katės dydžio – ilgis siekia 60 cm (be uodegos, kuri siekia dar 30 cm), aukštis – 31 cm, sveria apie 2–4 kg. Kailis pilkas arba gelsvai rudas (arealo pietuose vyrauja pilka, o šiaurėje gelsva spalva), išmargintas mažomis juodomis dėmelėmis. 

## Gyvenimo būdas
Natūraliai gyvena Pietų Amerikos pietuose į rytus nuo Andų - Pampoje, Gran Čiake. Minta smulkiais žinduoliais, paukščiais, ropliais ir žuvimis.

## Taip pat skaitykite
* Katinių šeimos rūšys pagal dydį

## Šaltiniai
Zėja

**Zėja** () – upė Rusijoje, Tolimuosiuse Rytuose, Amūro srityje; Amūro kairysis intakas. Prasideda Stano kalnyne, Tokijsko stanovniko kalnagūbryje. Teka į pietus, pietvakarius Zėjos aukštupio lyguma. Prasiveržia pro Tukuringros ir Soktachano kalnų masyvus, sudarydama kalnų tarpeklį – Zėjos vartus. Čia upė patvenkta hidroelektrinės tvenkiniu. Toliau pasuka į pietryčius, nuo santakos su Selemdža – pietvakarius per Zėjos-Burėjos lygumą. Įteka į Amūrą Blagoveščenske.

Didžiausi intakai: Depas, Selemdža, Tomė (kairieji), Tokas, Brianta, Unacha, Giliujus, Urkanas (dešinieji).

Upė užšąla lapkričio – gegužės laikotarpiui, aukštupyje peršąla iki dugno. Laivuojama Zėjos tvenkinyje ir žemiau jo. Prie upės įsikūrę miestai: Zėja, Svobodnas, Blagoveščenskas.

## Šaltiniai
NKVD trejetas

**NKVD trejetas**, troika () – NKVD greitoji baudžiamoji grupė (kitaip vadinta ). NKVD trejetai buvo sukurti nuosprendžiams pagreitintai priiminėti.:

Tai buvo pripažįstama jog trys žmonės yra minimalus būtinas skaičius balsavimui, būtinam neva „demokratinio proceso“ elementui. Pirmininkas dažniausiai būdavo tos teritorijos skyriaus NKVD vadovas, antrasis narys – respublikos, srities ar krašto prokuroras, trečiasis – atitinkamo krašto ar regioninio lygio komunistų partijos sekretorius. Jie perduodavo savo nuosprendžius šiuos vykdančiai operatyvinei grupei. Nuosprendžių vykdymo vieta ir laikas buvo slapti. Buvo dvi nuosprendžių kategorijos, pirmoji – sušaudyti, antroji – ištremti į darbo stovyklas. Abiems nuosprendžiams galiojo kvota (limitas). Pavyzdžiui, Baltarusijai limitas buvo 2000 sušaudymų ir 10000 ištrėmimų. Be N. Ježovo leidimo kvotos nebuvo galima viršyti, tačiau gauti šį leidimą buvo nesunku. Reikalavimai įrodymams buvo menki: galėjo pakakti žinutės iš anoniminio informuotojo. Šeimos nariai, įskaitant vaikus, buvo automatiškai teisiami kartu. Troikos nuosprendis buvo neapskundžiamas.

SSRS NKVD trejetai kovojo su buožėmis, nusikaltėliais ir antisovietiniais elementais. NKVD trejetai buvo sukurti 1937 m. ir panaikinti 1938 m. Po keleto metų daugelis troikų narių patys buvo areštuoti ir nuteisti.

## Šaltiniai
Ižma

**Ižma** (, ) – upė Rusijoje, Komių respublikoje; Pečioros kairysis intakas. Prasideda Timano kalvagūbryje. Teka į šiaurę, šiaurės vakarus miškinga Pečioros žemuma. Žemupyje krantai pelkėti. Vagoje pasitaiko slenksčių, akmeningų ruožų. Įteka į Pečiorą ties Ust Ižmos kaimu.

Didžiausi intakai: Uchta (kairysis), Ajuva, Sėbisė (dešinieji).

Laivuojama 321 km ruože, nuo Sosnogorsko. Užšąla lapkričio–gegužės laikotarpiu. Prie Ižmos įsikūręs Sosnogorsko miestas.

## Šaltiniai
Izeras

**Izeras** () reiškia:
* Izeras (departamentas) – Prancūzijos departamentas;
* Izeras (upė) – Prancūzijos upė;
* Izeras (Belgija) – upė Pancūzijoje ir Belgijoje.
Severnas (Anglija)

**Severnas** (,  – **Hafrenas**) – upė Anglijoje, ilgiausia Britų salose. Prasideda Velse, Kambrijos kalnuose. Teka į pietus per Šropširo, Vusterširo, Glosterširo grafystes. Žemupyje pasuka į pietryčius ir įteka Bristolio įlanką; sudaro Severno estuariją.

Didžiausi intakai: Aukštutinis Eivonas, Žemutinis Eivonas, Tymas, Vajus. Prie Severno įsikūrę šie miestai: Šrusberis, Vusteris, Glosteris, Bristolis.

## Išnašos
Vakarų Manyčius

**Vakarų Manyčius** () – upė Rusijoje, daugiausia Rostovo srityje; Dono kairysis intakas. Prasideda Kalmukijoje, Manyčiaus-Gudilo ežere. Teka į šiaurės vakarus Kumos-Manyčiaus įduba. Prateka ežerų ir tvenkinių virtinę. Įteka į Doną į rytus nuo Rostovo.

Pagrindinis intakas – Jegorlykas (kairysis), juo Manyčius sujungtas su Kubanės upe.

Didžiausi tvenkiniai: Proletarsko, Vesiolo, Ust Manyčiaus. Upė laivuojama 179 km ruože.

## Šaltiniai
Manyčius

**Manyčius** – vandens sistema pietų Rusijoje. Ja sudaro:
* Rytų Manyčius – upė;
* Vakarų Manyčius – upė;
* Manyčiaus-Gudilo ežeras;
* Mažasis Manyčius – ežeras.
Bubonas

**Bubonas** ( 'kirkšnis') – ištinęs limfmazgis, atsirandąs sergant kai kuriomis užkrečiamomis ligomis (buboninis maras, gonorėja, tuberkuliozė, sifilis).

Metraščiuose minima, kad bubonai buvo būdingi Juodosios mirties pandemijai, galbūt ir kitoms senosioms pandemijoms. Bubonai paprastrai atsiranda pažastyse, kirkšnyse ir kaklo srityje. Viduramžiais daug gydytojų tikėjo, kad bubonų pratrūkimas yra kelias į pagijimą, nors iš tikrųjų bubonų pratrūkimas niekuo nepadėdavo arba net buvo kenksmingas. Pratrūkimo vieta būdavo vieta, pro kurią į kūno vidų patekdavo papildoma infekcija.

Gydant, bubonų gydyti nereikia, kadangi sistemiškai gydant antibiotikais jie patys sunyksta. Gydant buboninį marą bubonų prapjovimas ir drenavimas didina pavojų greta esantiems žmonėms, kadangi padidėja tikimybė, kad bubonų turinys su maro sukėlėjais pateks į orą. Bubono išsiurbimas adata naudojamas diagnostikai, taip pat kartais sumažina skausmą.
Sicherheitsdienst

**SD** ( 'Vokietijos valstybės saugumo tarnyba') – tai 1931 m. sukurta Vokietijos žvalgybos organizacija, atskaitinga Himleriui ir gestapo pareigūnams. 1936 m. SD suskilo į du skyrius – *Ordnungspolizei* (Tvarkos policija) ir *[[Sicherheitspolizei]]* (Saugumo policija).

## SD departamentai
1939 m. SD buvo padalinta į du skyrius – *Inland-SD* (vidaus reikalams) ir *Ausland-SD* (užsienio reikalams).
 
### Inland-SD
* Departmentas A (Įstatymų reikalai)
* Departmentas B (Rasės ir etniniai reikalai)
* Departmentas C (Religiniai ir kultūriniai reikalai)
* Departmentas D (Komerciniai reikalai)
* Departmentas E (Aukštosios visuomenės reikalai)

### Ausland-SD
* Department A (Administracija ir valdymas)
* Department B (Šnipinėjimas Vakaruose)
* Department C (Šnipinėjimas TSRS ir Japonijoje)
* Department D (Šnipinėjimas Afrikoje)
* Department E (Šnipinėjimas Rytų Europoje)
* Department F (Techniniai reikalai)

Po Antrojo pasaulinio karo SD buvo pripažinta nusikalstama nacių organizacija, persekiojusia žydus, o jos vadovai nuteisti Niurnbergo teisme.

## Šaltiniai
Stefan Zweig

**Stefanas Cveigas** (, 1881 m. lapkričio 28 d. Viena, Austrija – 1942 m. vasario 22 d. Petropolis, Brazilija) – austrų rašytojas, dramaturgas, žurnalistas ir biografas.

## Biografija
Gimė pasiturinčių žydų šeimoje. Mokėsi Vokietijoje, daug keliavo. Buvo karo priešininkas, skelbė daugiatautės kultūros ir vieningos Europos idėją.

## Šaltiniai
* Rašytojui skirta internetinė svetainė (en., fr.)
Trūdai (Ignalina)

**Trūdai** – kaimas Ignalinos rajono savivaldybėje, 25 km nuo Kazitiškio ir 1 km nuo Gubavos. 

## Gyventojai

## Šaltiniai
Trofalaksis

**Trofalaksis** () - reiškinys, kai vienos gyvūnų rūšies bendruomenės nariai vienas kitą maitina perduodami maistą iš burnos į burną (*stomodinis trofalaksis*) ir iš anuso į burną (*proctodinis trofalaksis*). Reiškinys paplitęs bendruomeninių vabzdžių tarpe (skruzdėlės, termitai, bitės). Terminą 1918 m. sukūrė entomologas Viljamas Vyleris (*William Morton Wheeler*). Skruzdėlėse šį reiškinį 1923 m. detaliai aprašė Erichas Vasmanas (*Erich Wasmann*).

Skruzdėlyno nariai dalį nuryto maisto laiko savo gūžiuose ir, sutikę kitą skruzdėlę, juo pasidalija. Lygiai taip pat taip saugomu maistu maitina savo lervas. Tokio elgesio dėka skruzdėlyne lyg susidaro „bendruomeninis virškinimo traktas“. Termitai ir tarakonai praktikuoja proktodinį trofalaksį, kuris jiems yra gyvybiškai svarbus, kadangi šie vabzdžiai celiuliozę virškinami panaudodami endosimbiontes žarnyno bakterijas, kurios kiekvieno nėrimosi metu iš žarnyno pašalinamos. Proktodinio trofalaksio dėka jie atnaujina žarnyno endosimbiontų rinkinį. Toks trofalaksis nėra koprofagija.

Trofalaksio funkcijos:
* dalijimasis maistu
* efektyvesnis virškinimas, kai vabzdžiai minta celiuliozingu maistu, nes taip gaunamas smarkiai „pailgintas“ žarnynas.
* bendravimas - apsikeitimas bendruomenės signalinėmis medžiagomis (feromonais).

## Trofalaksio analogai
Trofalaksį primenantis elgesys būdingas ir stuburiniams. Pvz., vilkai ir laukiniai šunys, kai medžioja toli nuo guolio, grobį nuryja. Grįžę į guolį jie atryja dalį nurytos mėsos ir ja maitina jauniklius. Signalu atryti yra jauniklių elgesys - jie grįžusiam suaugusiajam laižo palei nasrus, kas sukelia atrijimą. Naminių šunų elgesys, kai jie laižo savo šeimininkų veidą, gali būti aiškinamas tuo, kad naminių šunų vystymasis kuriant naminius šunis kaip prijaukintus gyvūnus, pakito, ir dabar jie savo šeimininkus laiko lyg ir tėvais. Todėl laižydamo žmogaus veidą jie elgiasi kaip šunyčiai, kurie prašo juos pamaitinti.
Life in Slow Motion

***Life in Slow Motion*** yra septintas britų dainininko, dainų kūrėjo David Gray studijinis albumas, išleistas 2005.

Albumo singlai: The One I Love, Hospital Food ir Alibi.

Taip pat buvo išleistas dvigubo disko formatu.

## Dainų sąrašas

*Visi kūriniai parašyti paties David Gray.*

# "Alibi"
# "The One I Love"
# "Lately"
# "Nos Da Cariad"
# "Slow Motion"
# "From Here You Can Almost See the Sea"
# "Ain't No Love"
# "Hospital Food"
# "Now and Always"
# "Disappearing World"
Cekotrofija

**Cekotrofija** – virškinimo būdas, būdingas kiškinių būrio žinduoliams, kai iš aklojoje žarnoje ( 'akloji žarna') apvirškinto maisto susidariusias išmatas gyvūnas vėl suėda, kad įsisavintų daugiau maisto medžiagų.

*Cekotrofus* (vadinamąsias „naktines spiras“) gamina kiškinių žinduolių – kiškinių (*Leporidae*) ir kiškėninių (*Ochotonidae*) šeimų žinduolių organizmai.

Pašaras keliauja stemple, virškinamas skrandyje, plonosiose žarnose, kur įsiurbia dalį suvirškintų maisto medžiagų. Nesuvirškintas, daug celiuliozės turintis maistas, dėl atvirkštinės peristaltikos yra gražinamas atgal į akląją žarną, kur jį žarnyno bakterijos skaldo naudodamos bakterinius celiuliozės skaidymo fermentus. Po to taip apvirškintas pašaras keliauja storosiomis žarnomis į tiesiąją ir yra pašalinamas. Taip susidarančios išmatos (4-8 val. po ėdimo) (spiros) yra kitokios, nei paprastos išmatos. Gyvūnas jas paprastai išsyk suėda, ir antrą kartą tokiam pašarui keliaujant virškinimo traktu panaudojama daugiau maisto medžiagų. Padidintu virškinimo efektyvumu cekotrofija primena atrajojamąjį virškinimą.

Cekotrofija kartais dar vadinama *cekofagija* (*caecophagy*), „netikrasis atrajojimas“. Kadangi cekotrofijos metu gyvūnas ėda savo išmatas, šį reiškinį neretai laiko koprofagijos rūšimi. Cekotrofija aptikta ir graužikų (jūrų kiaulytės), sterblinių, primatų tarpe.
Polietizmas

**Polietizmas** (*poly* 'daug' +  'charakteris, įprotis') – reiškinys, kai bendruomeninių vabzdžių (bitės, vapsvos, kamanės, skruzdėlės, termitai) bendruomenės nariai yra pasidaliję veiklą (panašu į darbo pasidalinimą ekonomikoje).

## Amžinis polietizmas
Bitėms ir vapsvoms būdingas *amžinis polietizmas*, kai darbininkių funkcijos keičiasi priklausomai nuo jų amžiaus. Tai siejasi su jų labialinių ir maksilinių liaukų, išskiriančių šeimos gyvenimui svarbias medžiagas) veikimo tipo, kuris priklauso nuo amžiaus. Pvz., bitės darbininkės pradžioje būna auklės, po to – maisto rinkėjos, o pabaigoje – sargybinės.

## Kastinis polietizmas
*Kastinio polietizmo* (kitaip dar *pastovusis polietizmas*) atveju bendruomenė turi skirtingos sandaros individus (darbininkus, kareivius ir kt.), kurie suaugę bendruomenėje atlieka skirtingas funkcijas. Skirtingų polietinių grupių (kastų) atstovai pasižymi ne tik skirtinga sandara, bet ir skirtingu elgesiu, pritaikytu optimaliai toms funkcijoms atlikti.

Kuo didesni skruzdėlynai, tuo labiau apsimoka turėti labai specializuotų individų. Nedidelėse skruzdžių šeimose (pvz., *Myrmeciinae* ir *Ponerinae*) ne tik darbininkai būna nespecializuoti, bet ir kiaušinėlius dedančios patelės pačios prižiūri perus ir renka maistą. Tuo tarpu daugiausia kastų turi skruzdėlių rūšys, turinčios didžiausius skruzdėlynus, pvz., rudoji miško skruzdėlė (*Formica rufa*) ar lapgraužės skruzdėlės (*Atta*), kurių skruzdėlynuose būna iki 10 milijonų individų.

Kastinis polietizmas siejasi su polimorfizmu – paprastai kiekviena polietinė grupė (kasta) turi tam tikrą būdingą sandarą, aiškiai besiskiriančią nuo kitų tokių grupių sandaros. Nors polimorfizmas ne visada susijęs su polietizmu.

Skruzdėlių bendruomenėse aptinkamos šios specializacijos:
* užlizdžio darbininkai – veikia už skruzdėlyno ribų. Paprastai būna dvejopi:
** *aktyvieji maisto rinkėjai* () – ieško naujų maisto šaltinių ir mobilizuoja į juos pasyviuosius rinkėjus, patys renka maistą ir gabena jį į skruzdėlyną.
** *pasyvieji maisto rinkėjai* () – patys ieškoti maisto šaltinių nesugeba, bet mobilizuoti renka maistą ir gabena į skruzdėlyną.
*** *lipčiaus rinkėjai* – renka amarų cukringas išskyras ar lipčių nuo augalų lapų.
* *kaupyklės* – individai, kurie savo virškinimo trakte kaupia maisto atsargas, kurias prireikus perduoda kitiems individams.
* *kareiviai* – stambiomis galvomis ir stambiais žandais.


Image:HoneyAnt.jpg|*Myrmecocystus* skruzdėlės kaupyklės, kurių pilvelyje sukauptos cukringo skysčio atsargos.
Image:Bee Collecting Pollen 2004-08-14.jpg|Bitė darbininkė renka žiedadulkes]
Image:Workertermite1.jpg|Termitas darbininkas
Image:Nasutes.jpg|Nosėtieji termitai - tai termitai kareiviai, pro nosies pavidalo vamzdelį atakuojantys cheminėmis medžiagomis.


## Nuorodos
* Захаров А.А. (1991) Организация сообществ у муравьев. Москва, Наука, 277 с.
John Gray

**John Gray** (g. 1951 m. gruodžio 28 d. Hiustonas, Teksasas) – filosofijos daktaras, devynių bestselerių autorius.

Visame pasaulyje pripažintas bendravimo, tarpusavio santykių bei dvasinio augimo specialistas 26 metus didžiuosiuose miestuose veda seminarus apie tarpusavio santykius. John Gray yra Amerikos medicinos psichoterapijos ir psichodiagnostikos kolegijos narys bei diplomuotas gydytojas, Ministerijos patvirtintas trauminio streso ekspertas, Amerikos psichologų konsultantų asociacijos narys. Jis gyvena šiaurės Kalifornijoje su žmona Bonnie ir trimis vaikais.

## Bibliografija

* "Vyrai kilę iš Marso, moterys - iš Veneros"
* "Kaip pasiekti, ko nori, ir džiaugtis tuo, ką turi"
* "Vaikai kilę iš dangaus"
* "Vyrų ir moterų tarpusavio santykiai"
* "Praktiniai stebuklai Marsui ir Venerai"

## Nuorodos

* Oficiali svetainė
1999 m. Formulės 1 sezonas

**Formulės 1 sezonas 1999** buvo jubiliejinis 50-tas FIA Formulės 1 čempionato sezonas. Sezonas prasidėjo kovo 7 ir baigėsi spalio 31 po 16 etapų. Šiais metais sezone atsirado naujas etapas Mailaizijoje.

Čempiono titulą laimėjo Mika Häkkinen, bet Eddie Irvine, David Coulthard ir Heinz-Harald Frentzen taip pat galėjo nugalėti. Ferrari laimėjo konstruktorių taurę, kuri pradėjo Michael Schumacher erą ir Ferrari dominavimą šimtmečio pradžioje. Schumacheris buvo sužeistas per 1999 m. Didžiosios Britanijos Grand Prix Silverstoune, susilaužęs koją per avariją, bet grįžo prieš sezono pabaigą.

## Dalyviai

## Etapai

## Rezultatai
**Pilotai**

**Konstruktoriai**

## Pastabos
* Michaelis Schumacheris (Ferrari) buvo pakeistas dėl sulaužytos kojos Mika Salo Austrijos, Vokietijos, Vengrijos, Belgijos, Italijos ir Europos GP.
* Ricardo Zonta (BAR) buvo pakeistas Mika Salo San Marino, Monako ir Ispanijos GP.
* Luca Badoris (MInardi-Ford) buvo pakeistas Stephano Serrazino Brazilijos GP.

## Šaltiniai
Mykolas (vardas)

**Mykolas** – vyriškas vardas, kilęs iš hebrajų (sen. žydų) kalbos: „kas yra kaip dievas“.

## Variantai
Maiklas, Mikelis, Migelis, Michaelis, Michailas.

## Vardadieniai
Gegužės 5, gegužės 8 ir rugsėjo 29.

## Žinomi žmonės
* Algirdas Mykolas Brazauskas, Lietuvos Respublikos Ministras pirmininkas.
* Mykolas Sleževičius, tarpukario politikas, advokatas, valstybės ir visuomenės veikėjas.
* Mykolas Biržiška, Lietuvos Nepriklausomybės Akto signataras.
* Mykolas Romeris, profesorius, rektorius, Lietuvos konstitucinės teisės kūrėjas.
Koprofagija

**Koprofagija** (, iš  'išmatos' + *phagein* 'ėsti, ryti') - ekologinis reiškinys, kai mintama kitų gyvūnų išmatomis.

Koprofagija pagal būdingumą būna trejopa:
* koprofagija yra rūšiai būdingas maitinimosi būdas, kūno sandara, fiziologija, elgsena tam pritaikyti. Tokia koprofagija būdinga mėšlavabaliams, mėšlinėms musėms (*Scathophagidae*) ir kt.
* koprofagija yra proginis maitinimosi būdas, kai tam tikromis aplinkybėmis gyvūnams tai naudinga. Specialių prisitaikymų tokie gyvūnai neturi. Pvz., yra žinoma, kad poliarinės lapės () žiemą, stingant maisto, tundroje kartais seka paskui žmones ir radusios ėda išmatas.
* koprofagija kaip patologinis iškrypimas. Pasitaiko žmonėms, sergantiems kai kuriomis psichikos ligomis. Tokia elgsena nėra koprofagija biologine prasme, kadangi tai elgesio sutrikimas, kurio funkcija nėra maitinimasis.

Cekotrofija nėra koprofagija (nors cekotrofiniai gyvūnai ėda savo išmatas), kadangi jos atveju išmatos yra ne maisto (energijos) šaltinis, o virškinimo būdo ypatumas, palengvinantis celiuliozės virškinimą.

## Žolėdžių mėšlo koprofagija
Ekologinėse sistemose susidaro dideli kiekiai žolėdžių mėšlo, kadangi didžioji dalis augalinio pašaro celiuliozės lieka nesuvirškinta. Žolėdžių mėšlas yra kaloringas (tebeturi daug energijos), todėl žmonės jį išdžiovintą naudoja kaip kurą (kiziakas), o kai kurie organizmai naudoja kaip maisto šaltinį. Dideli žolėdžių mėšlo kiekiai, nuolat susidarantys savanų, stepių ir kitų panašių biomų biogeocenozėse, buvo ir yra atsinaujinantis maisto išteklis, tad atsirado nemažai organizmų, besispecializuojančių misti žolėdžių mėšlu. Specializuotiems koprofagams būdinga:
* gebėjimas ieškoti kartais retai išmėtyto maisto
* gebėjimas virškinti mėšlo celiuliozę.

## Mėsėdžių ir visaėdžių išmatų koprofagija
Mėsėdžių išmatų gamtoje susidaro gerokai mažesni kiekiai, nes:
a) gyvūnėdžiai sudaro nedidelę gyvūnų dalį ekosistemose, todėl ir jų išmatų susidaro nedaug,
b) gyvūnėdžių maistas lengvai suvirškinamas, todėl iš maisto susidaro gerokai mažesnis kiekis išmatų.
Šių gyvūnų išmatos gerokai mažiau kaloringos, jose nėra vyraujančios medžiagos (kaip kad celiuliozė žolėdžių mėšle). Dėl visų šių priežasčių neatsirado gyvūnų, specializuotų misti gyvūnėdžių mėšlu, ir juo minta gyvūnai, kurie minta įvairiomis atmatomis.

## „Sėjamoji“ koprofagija
Yra nemažai rūšių (drambliai, pandos, koalos, hipopotamai ir kt.), kuriose jaunikliai suėda nedidelį kiekį suaugusiųjų mėšlo, kad jų virškinimo sistema „užsisėtų“ reikiamomis bakterijomis (naujagimių žarnynai būna visiškai sterilūs), padedančiomis virškinti augalinį maistą ir sudarančiomis reikiamą žarnyno bakterinę florą.
Lincoln MKS

**Lincoln MKS** yra prabangus didelės klasės sedanas, kurį gamina koncerno „Ford Motor Company“ dukterinė įmonė, markė Lincoln. MKS pirmą kartą buvo pristatytas kaip koncepcinis automobilis, 2006 metų sausį vykusioje Šiaurės Amerikos tarptautinėje automobilių parodoje, vėliau 2007 metų lapkritį vykusioje Los Andželo automobilių parodoje buvo pristatyta galutinė automobilio versija. Prekyboje automobilis pasirodė kaip 2009 metų modelis, kurio gamyba prasidėjo 2008 metų gegužę.

Automobilis yra gaminamas ant Ford D3 automobilinės platformos, kuria dalinasi su Ford Taurus bei kitais automobiliais. MKS yra varomas priekiniais ratais, tačiau už papildomą kainą galima įsigyti visais ratais varomą automobilio versiją. Automobilis yra parduodamas su 3,7 l Duratec V6 baziniu, bei 2009 metų vasarą pasirodžiusiu 3,5 l EcoBoost V6 varikliu, kurį galima įsigyti už papildomą kainą. Pasirinkus vieną iš variklių automobilis parduodamas su 6 pavarų automatine transmisija. Su mechanine transmisija automobilis neparduodamas. MKS ir penkiavietis automobilis, kurio gamintojo rekomenduojama kaina prasideda nuo 38 465 dolerių ir baigiasi ties 48 835 doleriais. Automobilis yra gaminamas Čikagoje, Ilinojaus valstijoje.
Balboa (valiuta)

**Balboa** − Panamos valiuta. Ji pavadinta ispanų tyrinėtojo/konkistadoro
Vasko Nunezo de Balboa garbei. Balboa padalinta į 100 *sentisimų*.

## Istorija
Balboa pakeitė Kolumbijos pesą 1904 m., iš karto po šalies nepriklausomybės paskelbimo. Balboa buvo susieta su JAV doleriu (kuris yra teisėta mokėjimo priemonė Panamoje) santykiu 1:1 nuo jos įvedimo ir cirkuliavo kartu su doleriais.

## Monetos
1904 m. buvo išleistos 2½, 5, 10, 25 ir 50 centisimų nominalo sidabrinės monetos. Šios monetos buvo susieti pagal svorį su 25 gramų 50 centisimų moneta, nukaldinant 2½ centisimų monetą 1¼ gramų svorio. Jos mažas dydis paskatino monetą vadinti „Panamos piliulė“ arba „Panamos perlas“. 1907 m. buvo išleistos vario nikelio ½ ir 2½ centisimų monetos, o 1929 m. išleista to paties lydinio 5 centisimų moneta. 1930 m. išleistos 1/10, ¼ ir ½ balboa monetos ir 1931 m. - 1 balboa moneta, kurios buvo identiško dydžio ir sudėties, kaip atitinkamos JAV monetos. 1935 m. išleistos bronzinės 1 centisimo monetos ir 1¼ centisimo monetos, nukaldintos 1940 m.

1966 m. Panama, kaip ir JAV, pakeitė savo sidabrines monetas vario nikelio lydinio dengtomis variu 1/10, ¼ balboa ir .400 grynumo ½ balboa monetomis. Tais metais 1 balboa monetos buvo išleistos pirmą kartą nuo 1947 m. 1973 m. buvo išleistos vario nikelio lydinio dengtos variu ½ balboa monetos. Tolimesni 1 balboa monetų leidimai buvo daromi nuo 1982 m. ir buvo iš vario nikelio lydinio bei nebuvo mažinamas dydis.

Dabartinės 1 ir 5 centisimų bei 1/10, ¼ ir ½ balboa monetos yra tų pačių svorio, matmenų ir sudėties, kaip ir, atitinkamai, 1, 5, 10 ir 25 JAV centų ir 1 JAV dolerio monetos.

## Banknotai
Panamos banknotai, pavadinti balboa, buvo atspausdinti 1941 m. prezidento *Arnulfo Ariaso*. Jie buvo pervadinti po kelių dienų, pavadinus „Septintos dienos doleris“. Tai buvo vieninteliai Panamoje naudoti banknotai, o JAV banknotai cirkuliavo prieš ir po to.

## Nuorodos
*Panamos monetos
*Panamos banknotai 
*Panamos valiuta
Berto Romero

**Berto Romero** (g. 1974 m. lapkričio 17 d. Kardonoje, , Katalonijos regione, Ispanijoje), yra ispanų humoristas.

## Biografija
Jis yra teatro grupės *El Cansancio* („*Nuovargis*“) narys, radijo Flaixbac diktorius, taip pat turi rubriką humoristinėje Andreu Buenafuente televizijos laidoje Šeštajame kanale („La Sexta“).

## Nuorodos
* Berto blogas
* „El Cansancio“ internetinė svetainė
* Radijo Flaixbac internetinė svetainė 
* Televizijos laidos „Buenafuente“ oficiali internetinė svetainė
Lincoln Zephyr/MKZ

**Lincoln Zephyr/MKZ** yra prabangus viutinės klasės automobilis, kurį gamina Ford Motor Company koncerno dukterinė įmonė Lincoln. Automobilis buvo pradėtas gaminti 2006 metais, pavadinimu *Zephyr*, tačiau 2007 metams buvo pervadints į *MKZ*. 2009 metais prekyboje pasirodė antrosios kartos, 2010 metų Lincoln MKZ modelis.
Lincoln Navigator

**Lincoln Navigator** yra didelės klasės prabangus visureigis, kurį gamina Ford Motor Company koncerno dukterinė markė Lincoln. Navigator buvo pristatytas kaip 1998 metų modelis ir kartu su  atnaujintu Lexus LX buvo vieni iš pirmūjų prabangių didelės klasės visureigių.

Šiuo metu gaminamas trečios kartos Navigator visureigis:
* Pirmoji karta (1998-2002)
* Antroji karta (2003-2006)
* Trečioji karta (2007-dabar)
Dalasis

**Dalasis** − Gambijos valiuta. Ji padalinta į 100 *bututų*. Dalasis priimtas 1971 m. Jis pakeitė *Gambijos svarą* santykiu 1 svaras = 5 dalasiai, t. y., 1 dalasis = 0,2 svaro = 4 šilingai.

## Monetos

1971 m. buvo išleistos 1, 5, 10, 25 ir 50 bututų bei 1 dalasio nominalo monetos. Trijų aukščiausio nominalo monetų reverso išvaizda buvo paimta nuo ankstesnės valiutos (1, 2 ir 4 šilingai), o trijų mažesnio nominalo monetų reversas atitiko 6, 1 ir 3 pensų monetas.

Naujos 1 dalasio monetos buvo išleistos 1987 m., suformuotos Jungtinės Karalystės 50 pensų monetos pagrindu.

Tik 25 ir 50 bututų bei 1 dalasio monetos šiuo metu yra apyvartoje. Jos yra 1998 m. laidos, į kurią dar įeina 1, 5 ir 10 bututų monetos.

## Banknotai
Šiuo metu apyvartoje yra 5, 10, 25, 50 ir 100 dalasių banknotai. 1 dalasio banknotai išleisti 1971–1987 metais. Dabartiniai banknotai buvo išleisti 1996 m. ir perspausdinti 2001 m.

2006 m. liepos 27 d. buvo išleisti nauji panašaus dizaino banknotai, tačiau su patobulintais apsaugos elementais.


Image:Gambia-banknotes 0003.jpg|50 dalasių banknotas


## Nuorodos
* Gambijos monetos
* Gambijos banknotai
Ikas

**Ikas** (, , ) – upė Rusijoje, Baškirijoje ir Tatarstane; Kamos kairysis intakas. Prasideda ir teka per Bugulmos–Belebėjaus aukštumą. Teka šiaurės, šiaurės rytų kryptimi, didžiąja dalimi sudaro Baškortostano–Tatarstano sieną. Žemupyje teka per Tatarstaną, įteka į Kamos upės Kamos žemupio tvenkinį. Dalis Iko žemupio slėnio užlieta.

Didžiausi intakai: Dymka, Melja, Menzelia (kairieji), Usenis (dešinysis).

Laivuojama 100 km nuo žiočių ruože. Ikas ties Tumutuku patvenktas. Prie upės įsikūręs Oktiabrskio miestas.

## Šaltiniai
Lincoln MKX

**Lincoln MKX** yra vidutinės klasės plentinis visureigis, kurį gamina Ford Motor Company koncerno dukterinė markė Lincoln. MKX buvo pradėtas gaminti 2006 metų gruodį.
Lincoln Mark LT

**Lincoln Mark LT** yra didelės klasės pikapas, kurį gamina Ford Motor Company koncerno dukterinė markė Lincoln. Pikapas prekyboje pasirodė 2005 metų sausį. kaip 2006 metų modelis. Mark LT pakeitė nesėkmingą Lincoln Blackwood pikapą, kuris buvo parduodamas tik 2002 metais, bei buvo varomas tik galiniais ratais. Mark LT bus parduodamas iki 2009 metų, kol jį pakeis Ford F-150 **Platinum** modelis.
Mercury Mountaineer

**Mercury Mountaineer** – vidutinės klasės visureigis, kurį nuo 1997 m. gamina „Ford Motor Company“ koncerno dukterinė įmonė „Mercury“. Mountaineer techniškai yra identiškas Ford Explorer visureigiui, tačiau už pastarąjį laikomas prabangesniu.

ieskome bugnininko !!!!!
Ilekas

**Ilekas** (, ) – upė Kazachstane (Aktiobės srtyje) ir Rusijoje (Orenburgo srityje); Uralo kairysis intakas. Prasideda dvejomis ištakomis Mugodžaro aukštumose, šalia Kandyagašo miesto. Teka pradžioje į šiaurės vakarus, nuo sienos su Rusija pasuka į vakarus. Prateka per Pauralės plynaukštę. Žemupyje sudaro Rusijos-Kazachstano sieną. Įteka į Uralą ties Ileko gyvenviete.

Didžiausias intakas – Chobda (kairysis).

Prie Ileko įsikūrę šie miestai: Kandyagašas, Alga, Aktiobė, Sol Ileckas. Ilekas smarkiai užterštas sunkiaisiais metalais.

## Šaltiniai
Ilis

**Ilis** (, , ) – upė šiaurės vakarų Kinijoje (Sindziange) ir Kazachstane (daugiausia Almatos srityje). Prasideda rytiniame Tian Šanyje, susiliejus Tekeso ir Kungeso upėms. Teka vakarų, šiaurės vakarų kryptimi. Ilis aukštupyje – tipiška kalnų upė. Nuo santakos su Kašo upe slėnis išsiplėčia, upė skaidosi į atšakas. Prasiveržęs pro Kapčagajaus tarpeklį, Ilis teka Pabalchašės lyguma. Įtekėdamas į Balchašo ežerą sudaro deltą (plotas 9000&nbsp;km²).

Didžiausi intakai: Kašas, Čarynas, Čilija, Kurty.

Upė užšalusi būna gruodžio – kovo mėnesiais. Ties Kapčagajumi Ilis patvenktas hidroelektrinės užtvanka, sudarytas Kapčagajaus tvenkinys. Vanduo naudojamas drėkinimui. Laivuojamas atskiruose ruožuose. Prie Ilio įsikūrę miestai: Kuldža (Jiningas), Kapčagajus.

Ilio upės baseine įsikūręs istorinis Semirečės (Žetysu) regionas.

## Šaltiniai
Eugenijus Šaltis

**Eugenijus Šaltis** (g. 1952 m. sausio 1 d. Vaiguvoje, Kelmės rajone) – Lietuvos pedagogas, žurnalistas, Tauragės visuomenės veikėjas.

## Biografija
1969 m. baigė Kelmės rajono Vaiguvos vidurinę mokyklą, 1974 m. baigė Šiaulių pedagoginį institutą Klaipėdos muzikos fakultetą, įgijo lietuvių kalbos literatūros ir muzikos mokytojo specialybę.

1974 m. Tauragės 2-osios vidurinės mokyklos lietuvių kalbos ir muzikos mokytojas, 1982 m. Tauragės vykdomojo komiteto Kultūros skyriaus vedėjas, 1988 m. Tauragės Jovarų vidurinės mokyklos direktorius.

1982 m. laimėjo pirmąją vietą pramogų vedėjų konkurse, buvo pakviestas dalyvauti visasąjunginiame konkurse, vykusiame Gelendžiko mieste (Šiaurės Kaukaze), pripažintas laureatu (tarp 260 dalyvių). Po dešimties metų darbo mokykloje užsiėmė žurnalistiniu darbu įvairiuose rajono laikraščiuose. 1993 m. laikraščio „Tauragiškių balsas“ žurnalistas, kultūros centro masinių renginių režisierius. 2003 m. Tauragės apskrities viršininko administracijos Socialinių reikalų, švietimo ir kultūros departamento Kultūros, sporto ir turizmo skyriaus vedėjas. Yra išleidęs poezijos knygas "Grojimas šukomis" (2014), "Virš miestelio varpinės" (2021), "Trioletai" (2025), kompaktinę eilėraščių plokštelę "Mažorai ir minorai", elektroninę knygą su autoriaus balso įrašu "Kraštiečių lūpomis prabilusi Tauragės istorija" (2023), eilėraščiai spausdinti keliolikoje almanachų Lietuvoje, redagavęs keliolika tauragiškių autorių knygų.

2017 m. apdovanotas Tauragės rajono garbės ženklu „Už nuopelnus Tauragės rajonui“.

2018 m. pranešė paliekantis užimamas pareigas Tauragės kultūros centre.

2023 m.  Tauragės rajono tarybos 2023 m. balandžio 14 d. sprendimu Nr. 1-105 už ypatingus nuopelnus ir indėlį į Tauragės rajono gyvenimą  suteikiamas Tauragės rajono garbės piliečio vardas.

## Šaltiniai
Laukas (bendruomenė)

**Laukas** (prūs. *lauks*) – Senovės Prūsijos ir Lietuvos Didžiosios Kunigaikštystės žemdirbių laukininkų kaimo bendruomenė, susidedanti iš pavienių ūkių, bet bendrai valdanti dalį žemės ūkio naudmenų ir kartu atliekanti kai kurias gamybines funkcijas.

## Istoriografija
Laukai minimi XIV a. pabaigos - XV a. pradžios Kryžiuočių karo kelių į Lietuvą aprašymuose (*Lithauische Wegebericht*), didžiojo kunigaikščio žemių užrašymuose bajorams ir Lietuvos Didžiosios Kunigaikštystės kariuomenės sąrašuose.

## Teritorija
Laukas apėmė didelį žemės plotą su daugeliu sodžių. Dirbamą žemę laukininkai buvo pasidaliję. Kiekviena sodyba savo dalį tvarkė kaip nuosavybę, o kitos naudmenos (pievos, miškai, vandenys) naudotos bendrai. Keli ar keliolika laukų sudarė žemę, turinčią pilį ir kunigaikštį.

## Teisės
Ūkiniams ir administraciniams reikalams nagrinėti perduodant valdžios simbolį krivūlę buvo šaukiama laukininkų sueiga kuopa. Laukas dar turėjo seniūną bei kuopos teismą. Per kovas su kryžiuočiais, daugiausia Žemaitijoje laukas sudarė karinį gynimosi vienetą. Ginantis nuo priešų lauko teritorija būdavo užblokuojama nukirstais medžiais.

Lauko bendruomenės paprotinės teisės kai kurios normos buvo įrašytos į Lietuvos Statutą. 1588 m. III Statute kalbama apie lauko bendruomenės atsakomybę, jeigu jos teritorijoje randamas lavonas, apie laukininkų pareigą pėdsakais sekti vagį - užvarę ant pėdų galvijus ar kitaip jas panaikinę laukininkai turėdavo bendrai atlyginti nukentėjusiajam už nuostolius.

Stiprėjant valstybės valdžiai, vietoje kunigaikščių valdyti žemių buvo siunčiami didžiojo kunigaikščio vietininkai, tijūnai. Žemes imta vadinti valsčiais, lauko žmones - valsčionimis, arba valstiečiais. Laukai išnyko XVI a., kai per Valakų reformą valstiečiai buvo sukelti į gatvinius kaimus, o kaimai sujungti į vaitystes. Vėliau išliko tik lauko organizacinių požymių – sueigos, prievolių, ypač kelių taisymo, pasiskirstymas.

## Šaltiniai
Chunino mūšis

**Chunino mūšis** () – Peru nepriklausomybės kovų mūšis, įvykęs 1824 m. rugpjūčio 6 d. tarp rojalistų ir nepriklausomybės šalininkų. Vyko dabartiniame Chunino departamente, Mantaro slėnyje. Independistams vadovavo Simonas Bolivaras, jo armiją sudarė 1000 karių kavalerija ir 7900 pėstininkų. Rojalistams vadovavo José de Canterac, armiją sudarė 1300 karių kavalerija ir 2700 pėstininkų. 

Laisvės kovotojai siekė sutrukdyti rojalistams užimti Kuską. Mūšis truko beveik valandą, jo metu ypač pasižymėjo nepriklausomybės kovotojų kavalerija („Chunino husarai“). Rojalistai buvo sumušti.
EBM

**Electronic body music** (sutr. **EBM**) – muzikos žanras, kilęs iš Industrial Music ir Electropunk.

Atsirado 1980 metais Belgijoje, Didžiojoje Britanijoje, Vokietijoje, Kanadoje.

Tradiciniai instrumentai, kuriais atliekama ši muzika: sintezatorius, būgnai, klavišinis muzikos instrumentas.

EBM skirstomas į New Beat, Goa Trance, Electro-industrial, Dark Electro. Žinomiausi atlikėjai, kuriems taikytas šis terminas, yra Front 242, Front Line Assembly, The Klinik ir t. t.

Dabartinės EBM muzikos skambesys ryškiai skiriasi nuo senosios, kadangi naudojama moderni technika, semplai, skaitmeniniai sintezatoriai. Keletas naujosios mokyklos grupių: Hocico, Grendel, Colony 5, Rotersand.
Goa Trance

**Goa Trance** - elektroninės muzikos žanras, taip pat terminas, bendras pavadinimas tokiems muzikos stiliams kaip Indian classical music, New beat, EBM, Acid house, Psychedelic rock.

Jis susikūrė XX a. devintojo dešimtmečio pabaigoje Goa (Indija), tada naudotas hipių subkultūros.

Ši muzika atliekama instrumentais: Roland TB-303, Roland TR-909, Roland SH-101, Clavia Nord Lead, Sekvencija, Sintezatorius. Žymesni atlikėjai: Doof, Oforia, Man With No Name, Cosmosis.
Bristolis

**Bristolis** () – miestas, unitarinė savivalda ir formali grafystė pietvakarių Anglijoje, 169 km į vakarus nuo Londono, 71 km į rytus nuo Kardifo. Šeštasis miestas pagal dydį Anglijoje ir devintasis Jungtinė Karalystėje. Išsidėstęs prie Bristolio įlankos. Priklauso Anglijos Šerdies Miestų grupei ir yra gausiausias miestas pietvakarių Anglijoje. Ribojasi su Somerseto, Glosteršyro grafystėmis, turi trumpą Severno upės, kuri įteka į Bristolio kanalą, žiočių pakrantę.

Bristolis yra regiono kultūros, švietimo ir pramonės centras. Jo klestėjimas buvo susijęs su komerciniu uostu, kuris buvo miesto centre, bet dabar perkeltas į Severno upės žiotis Avonmute (*Avonmouth*) ir Portberyje (*Portbury*). Šiuo metu miesto ekonomikoje vyrauja kosmoso ir aviacijos pramonė, o miesto centro dokai atgimė kaip kultūros objektas. Veikia Bristolio oro uostas.

## Istorija

Miestas gavo karališką privilegiją 1155 m., grafyste tapo 1373 m. Puse tūkstantmečio Bristolis buvo antras-trečias Anglijos miestas iki greito Liverpulio, Birmingamo ir Mančesterio iškilimo per pramoninę revoliuciją XVIII a. pabaigoje.

## Sportas

### Futbolas
* Bristol City FC
* Bristol Rovers FC

## Nuorodos
* Oficialus turizmo puslapis 
* 
* Nuotraukų turas po Bristolį
* Bristolio fotografijos
Laukininkas

**Laukininkas** – ikivalstybinės Senovės Prūsijos visuomenės ir ankstyvojo Lietuvos Didžiosios kunigaikštystės laikotarpio kaimo bendruomenės, lauko narys.

Apie laukininkus duomenų yra XIV a. pabaigos - XV a. pradžios „Kryžiuočių karo kelių į Lietuvą aprašymuose“ (*Lithauische Wegeberichte*). Dirbamą žemę laukininkai buvo pasidaliję. Kiekviena sodyba savo dalį tvarkė kaip nuosavybę (žr. alodas), o pievos, miškai, vandenys naudoti bendrai. Kilus karui laukininkai bei kiti žemių gyventojai išsirinkdavo savo vadus, laukas sudarydavo karinį vienetą. Lietuvos Didžiojoje kunigaikštystėje nuo XIV a. pabaigos kuriantis valsčiams laukininkus imta vadinti valsčionimis, vėliau valstiečiais.

Mažojoje Lietuvoje terminas vartotas iki XX a. vidurio. Čia laukininkų bendruomeninių žemių nominalus savininkas buvo Vokiečių ordinas, nuo 1525 m. Prūsijos kunigaikštis. Tarp laukininkų sodžių įsiterpdavo ir vokiečių bajorų kaimų, kai nusigyvenęs laukininkas tapdavo praturtėjusiu kilmingojo baudžiauninku. Nuo XIV a. Prūsijoje plintant baudžiavai, tokių laukininkų tarp prūsų ir lietuvininkų daugėjo. Vokiečių ordinui, nuo 1525 m. Prūsijos kunigaikščio valdžiai nusipelnę vietos gyventojai laukininkai nuosavybėn pagal Kulmo teisę gaudavo žemės sklypą (apie 3 ūbus arba apie 45 ha) ir vadinosi kulmiškiais. XV a. viduryje Karaliaučiaus komtūrijoje buvo daugiau, kaip 700 prūsų laukininkų ūkių ir apie 2160 prūsų baudžiauninkų ūkių, Ragainės komtūrijoje apie 120 lietuvių laukininkų ir apie 160 lietuvių baudžiauninkų ūkių. XVII a. - XIX a. pradžioje Mažosios Lietuvos raštijoje baudžiauninkais tapę laukininkai buvo vadinami ir '''būrais''' (žr. Kristijonas Donelaitis. „Metai“). XIX a. - XX a. pirmoje pusėje Mažosios Lietuvos lietuvininkai laukininko terminą neretai vartojo ir kaip ūkininko sinonimą.

## Šaltiniai
Electro-industrial

**Electro-industrial** – muzikos stilius, priklausantis EBM. Jis yra kito industrial muzikos stiliaus Post-Industrial atšaka.

Šis muzikos stilius atsirado apie 1980–1990 metus (tiksli data nežinoma). Žymiausi atlikėjai: Android Lust, Front Line Assembly, Hocico (ankstyvoji kūryba), Wumpscut, Skinny Puppy ir kiti.
Andrés Avelino Cáceres

**Andresas Avelinas Kaseresas Doregarajus** (g. 1833 m. vasario 4 d. Ajakuče – m. 1923 m. spalio 10 d. Limoje) – Peru generolas ir du kart prezidentas (1886–1889 ir 1894–1895 m.). Kaseresas tapo nacionaliniu herojumi Ramiojo vandenyno kare kovodamas prieš Čilę.

1854 m. įstojo į armiją ir greitai kilo rangais aukštyn. Rėmė Ramón Castilla sukilimą. Dalyvavo kare prieš Ekvadorą, 1860-62 m. dirbo Prancūzijoje. Grįžęs aktyviai įsitraukė į politiką, kritikavo prezidentą Juan Antonio Pezet, už tai buvo ištremtas į Čilę. 1874 m. Kaseresas numalšino sukilimą ir gavo generolo laipsnį. Ramiojo vandenyno kare laimėjo svarbius mūšius ir apgynė Peru interesus.

Vėliau tapęs prezidentu susidūrė su ekonominėmis problemomis. 1895 m. Kaseresas perversmo metu nuverstas. Vėliau buvo Peru ambasadoriumi Vokietijoje, Italijoje.
Paprastasis granatmedis

**Paprastasis granatmedis** (*Punica granatum*) – raudoklinių (*Lythraceae*) šeimos krūmas arba medis. Kilęs iš Irano, Afganistano ir Pakistano, tačiau dabar plačiai auginamas Artimuosiuose Rytuose, Indijoje, Pietryčių Azijoje, Viduržemio regione, Kalifornijoje.

Augalo aukštis 5-8 m. Lapai priešiniai, 3-7 cm, blizgūs, padengti kutikula. Žiedai ryškiai raudoni, 3 cm skersmens, su 5 vainiklapiais (tačiau kultūriniuose grantamedžiuose gali būti ir daugiau). Vaisius (granatas) 5-12 cm skersmens, kieta raudona luobele. Viduje ~600 sėklų, apgaubtų raudonu sultingu sluoksniu (*arillus*). Šis sluoksnis valgomas, naudojamas kulinarijoje, jame gausu vitaminų ir mineralų (vitaminas C, vitaminas B6, vitaminas B5, kalcis, geležis, folio rūgštis, tiaminas). Paprastasis granatmedis pakenčia sausras ir šalnas iki -10&nbsp;°C.

## Simbolinės granato reikšmės

Biblijoje Dievas paliepia izraelitams atausti Vyriausiojo kunigo efodą „granatmedžio obuoliais“ (Iš 28:33). Jie minimi ir kaip Saliamono šventyklos stulpų papuošimas (1 Kar 7:18). Judaizme granato simbolika susijusi su Tora: tikima, kad granato vaisius turi 613 grūdelių – plg. 613 Toros priesakų. Tai vienas iš motyvų žydų papročiui per Roš Hašaną suvalgyti granatą. Kai kurie rabinai laikėsi nuomonės, kad Adomas ir Ieva nuo Pažinimo medžio skynė ir valgė ne obuolį, bet granato vaisių.

Graikų mitologijoje pasakojama, kad Hado pagrobta Persefonė, motinai Demetrai mėginant ją susigrąžinti iš požemių pasaulio, nebegali suardyti savo ryšio su juo, nes Hado karalystėje suvalgė kelis granato grūdelius.


Image:Punica granatum flower.jpg|Granatmedžio žiedas
Image:Pomegranate close up.jpg|Granatmedžio sėklos
Image:Grain grenade.jpg|Granatmedžio sėkla
Image:Granatum.JPG|Perpjautas granatas
Image:Under-ripe Punica granatum.jpg|Žalias granatas
Image:PunicaGranatum3.jpg|Žydintis granatas
Image:Armas de Granada.svg|Granados karalystės herbas su granatu
Kengūra (matematinis konkursas)

**Kengūra** – kasmetinis tarptautinis matematikos konkursas, vykstantis daugiau nei 30-yje šalių, kuriame gali dalyvauti 1-12 kl. moksleiviai ir skaityti mokantys darželinukai. „Kengūros“ konkursas atsirado 1991 metais, jį sukūrė Prancūzijos matematikai. Lietuvoje „Kengūros“ konkursas atskirose mokyklose organizuojamas nuo 1995 m. Nuo 2007 m. konkursas pradėtas organizuoti Kanadoje, Kipre, Ekvadore, Graikijoje, Indijoje ir Kirgizijoje.

Konkurso ypatumas – uždaviniams spręsti skiriama mažai laiko – tik 75 minutės („nykštukų“ grupei – 50 minučių). Per šį laiką dalyviams reikia išspręsti 30 užduočių, „nykštukų“ grupei pateikiamos 18 užduočių, o „mažylių“ grupei – 24 užduotys. Uždaviniai pateikiami su pasirenkamaisiais atsakymo variantais (5 variantai). Trečdalis užduočių įvertinami 3 taškais, trečdalis – 4 taškais, trečdalis – 5 taškais. Nepasirinkus atsakymo varianto, taškų nei gaunama, nei prarandama. Pasirinkus klaidingą atsakymo variantą, prarandami 25% užduoties vertės. Konkurso pradžioje suteikiama tiek taškų, kad teisingai išsprendus visas užduotis ir gavus už jas taškų, gautųsi suma – 150. Registracijos metu „Nykštukų“ ir „Mažylių“ užduotis galima užsisakyti viena iš trijų kalbų – lietuvių, lenkų ar rusų, o vyresnių klasių - tik lietuvių kalba.

## Amžiaus grupės
* „Nykštukas“ – 1 ir 2 klasės (į šią grupę kviečiami dalyvauti ir darželinukai!)
* „Mažylis“ – 3 ir 4 klasės
* „Bičiulis“ – 5 ir 6 klasės
* „Kadetas“ – 7 ir 8 klasės
* „Junioras“ – 9 ir 10 klasės
* „Senjoras“ – 11 ir 12 klasės
* „Ekspertas“ – mokyklas baigę asmenys

## Dalyvių skaičių palyginimas

## Taip pat skaitykite
* Tarptautinė matematikos olimpiada
* LitMO

## Šaltiniai

## Nuorodos
* Kengūra Lietuva
* Le Kangourou des Mathématiques Prancūzija
* Känguru der Mathematik Vokietija
* Kangourou Italia Italija
* Wiskunde Kangoeroe Nyderlandai
* Kangur Matematyczyny  Lenkija
* Kenguru  Rusija
* Math Kangaroo  JAV
* Matematický klokan  Čekija
* Mednarodni matematični Kenguru  Slovėnija
* El Canguro Matemático Castilla y León (Ispanija)
* El Cangur Catalunya, País Valencià, Balears (Ispanija)
* Cangurul Matematic  Rumunija